钦定古今图书集成/明伦汇编/氏族典/第170卷 > 颜师鲁
## 钦定古今图书集成/明伦汇编/氏族典/第170卷 > 颜师鲁

按《宋史颜师鲁传》：“师鲁字几圣，漳州龙溪人。绍兴中，
擢进士第，历知莆田、福清县。郑伯熊为常平使，荐于
朝，召为官告院，迁国子丞，除江东提举，寻改使浙西，
课最予职直秘阁，入为监察御史，遇事尽言，无所阿
挠。十年，由太府少卿为国子祭酒。师鲁学行素孚，规
约率以身先。与诸生言，孳孳以治己立诚为本。由是”
人知饬励，规矩甚肃。除礼部侍郎，迁吏部侍郎，寻除
吏部尚书兼侍讲，屡抗章请老，以龙图阁直学士知
泉州。在泉凡阅三年，专以恤民宽属邑为政。始至即
蠲舶货，诸商贾尤服其清。再起知泉州，以绍熙四年
卒于家，年七十五。师鲁自幼庄重若成人，孝友天至。
嘉泰二年，诏特赐谥曰“定肃。”